Litterære godter til juleferien på Humlebæk Bibliotek - Tv-fredensborg.dk
Du er her: Forside Lokale nyheder Litterære godter til juleferien på Humlebæk Bibliotek
Publiceret: Mandag, 24 november 2014 01:00
Litterære godter til juleferien på Humlebæk Bibliotek
Bliv klog på årets litterære gang, når bibliotekarer fra Humlebæk Bibliotek afholder booktalk fredag d. 5. december kl. 15.30.
Julen står snart for døren, og til julen hører juleferien. En tid, der giver plads til fordybelse og ro i familiens skød. Og mens børnene ser Disney’s juleshow og julesalmerne spiller i baggrunden, findes der så noget bedre end at skyde juleferien i gang med nogle gode romaner?
Litteratære anbefalinger
”Med denne booktalk forsøger vi at sætte litteraturen ind i en ramme og en kontekst,” udtaler cand.mag. i Litteraturvidenskab Arendse Ørding:
”I løbet af året udgives der så megen litteratur på det danske marked, at det på mange mennesker kan virke uoverskueligt at orientere sig i og vælge ud af. Derfor håber vi at vores gennemgang af årets mest læseværdige 20-25 bøger, vil rumme noget for enhver smag og gøre udvælgelsen af nogle få interessante titler lettere for den enkelte.”
Fredag d. 5. december kl. 15.30 på Humlebæk Bibliotek vil tre litteraturkyndige biblioteksansatte give deres bud på nogle af årets mest læseværdige romaner, både i dansk litteratur, oversat litteratur, krimier og selvbiografiske værker. Det hele serveres med en kop kaffe og småkager.
Efter arrangementet kan man benytte muligheden for at låne nogle af de anbefalede bøger med hjem.